AlexejDobrolubov/national_council_slovak_2010 huggingface dataset:
9. schôdza NR SR - 12. deň - A. dopoludnia
Dátum: 2024-02-20
Poslanec: Prostredník, Ondrej (PS)
Druh vystúpenia: Vystúpenie s faktickou poznámkou

76. Ďakujem, pán predseda. Bea, ďakujem za tento tvoj návrh aj za jeho predstavenie. Spomínala si Istanbulský dohovor a to, ako diskusia okolo neho, okolo jeho ratifikácie bola zneužitá na rozpútanie kultúrnej vojny. Myslím si, že presne toto ukázalo, aké nedostatky na Slovensku máme v chápaní náboženskej neutrality štátu. Ono totiž boli to práve, práve cirkvi, ktoré, ktoré rozpútali túto vojnu, naprieč konfesionálnym spektrom sa zhodli na tom, že jedna vec v Istanbulskom dohovore, totiž koncept rodu, ktorý je všeobecne vedou vo svete prijímaný ako, ako zrozumiteľný koncept, ktorý opisuje aj pôvod násilia páchaného na ženách, že tento koncept nevyhovuje ich teologickému chápaniu, a preto sa obrátili spoločným vyhlásením na predstaviteľov vlády a parlamentu, aby zastavili proces ratifikácie. To je, myslím si, veľmi jasný príklad toho, ako, ako na Slovensku nie je dostatočná nezávislosť štátu na jednotlivých cirkvách, na konfesionálnych presvedčeniach. Myslím si, že v tejto oblasti máme čo robiť a je veľmi dôležité, aby sme na to aj pri diskusii o domácom násilí nezabúdali. Ďakujem.
9. schôdza NR SR - 6.deň - B. popoludní
Dátum: 2024-02-08
Poslanec: Prostredník, Ondrej (PS)
Druh vystúpenia: Vystúpenie s faktickou poznámkou

90. Ďakujem, pán predsedajúci. Pán poslanec Hlina, ďakujem veľmi pekne za vaše vystúpenie. Vy ste okrem iného povedali, že v tejto situácii, ktorá je naozaj historická, vám chýba hlas cirkvi. Áno, aj mne chýba prorocký hlas cirkvi. Hlas, ktorý by naozaj upozornil na to, čo sa tu deje, aké môžu byť dôsledky. Proroci nie sú tí, čo vidia do budúcnosti a sú nejakí veštci. Proroci, tí biblickí proroci, akýkoľvek iní proroci v dejinách boli tí, ktorí veľmi dobre čítali, čo sa deje okolo nich a reagovali, orientovali spoločnosť a toto tu dnes naozaj chýba. Ale ja musím povedať, že ten hlas cirkvi zaznel. Neviem, či ste si to všimli, ale bolo to vo štvrtok, keď boli najväčšie protesty, keď bolo 60-tisíc ľudí v uliciach slovenských miest, vtedy Konferencia biskupov Slovenska vydala stanovisko k spoločenskej situácii. A hneď v prvom odseku povedali niečo, čo mne znie mrazivo, rešpektujte výsledky volieb. Nič o spravodlivosti, nič o tom, že voláme po odbornej diskusii. Nič o tom, že sa tu schvaľuje nejaké násilie. Rešpektujte výsledky volieb. Je to veľmi mrzuté a je to skutočne nebezpečné, že tí, ktorí by mali byť hlasom, ktorí by mali byť svedomím tejto spoločnosti, ním prestávajú byť.
9. schôdza NR SR - 3. deň - A. dopoludnia
Dátum: 2024-02-02
Poslanec: Prostredník, Ondrej (PS)
Druh vystúpenia: Vystúpenie s faktickou poznámkou

114. Ďakujem, pán predsedajúci. Ďakujem, pán poslanec Krúpa, za vaše vystúpenie, uviedli ste mnoho ďalších veľmi nebezpečných zmien, ktoré prináša táto novela. Ja by som chcel upriamiť tiež pozornosť na jednu vec, ktorá sa týka ľudskoprávnych aspektov tejto novely. O ľudských právach sa tu často hovorí ako o dôvode pre to skrátené legislatívne konanie, a teda má sa ako keby touto novelou aj odstrániť to porušovanie ľudských práv. O jednej veci sa veľmi veľa nehovorí, táto novela má upraviť aj Trestný poriadok, konkrétne chcem hovoriť aj o § 135, ktorý hovorí o ochrane maloletých osôb v trestnom konaní. Trend je, aby sa nemuseli opakovať výsluchy maloletých osôb, v súčasnosti platná úprava hovorí o tom, že opakovaný výsluch maloletých osôb je možný, ale musí k nemu byť udelený súhlas zákonného zástupcu alebo opatrovníka. Navrhovaná novela pod zámienkou zjednodušenia celej tejto úpravy robí ale kompromis v tejto poistke, v tejto ochrane maloletých osôb, konkrétne v tom, že už sa nebude vyžadovať pri opakovanom súhlase, pri opakovanom výsluchu súhlas zákonného zástupcu alebo opatrovníka. Ja osobne si myslím, že toto je dosť nebezpečný kompromis, pokiaľ ide o ochranu práv maloletých, aj keď ide, povedzme, o nejaké trestné konanie... (Prerušenie vystúpenia časomerom. Potlesk.)
9. schôdza NR SR - 2. deň - A. dopoludnia
Dátum: 2024-02-01
Poslanec: Prostredník, Ondrej (PS)
Druh vystúpenia: Vystúpenie s faktickou poznámkou

38. Ďakujem, pán predsedajúci. Pán poslanec Hlina, veľmi ma zaujalo vaše vystúpenie a dotkli ste sa aj jednej dôležitej témy, a to je akademická etika, morálka, ako vlastne získavajú akademické tituly niektorí ľudia v akademickom prostredí. Ja by som to trošku spresnil. Ono nestačí, aby ten časopis bol v cudzom jazyku a vydávaný na Slovensku, aby bol podľa tých kritérií považovaný za zahraničný. Musí vychádzať niekde v zahraničí. V akademickej hantírke sa tomu hovorí, že predátorské časopisy. Teda školy to poznajú, vedia si posvietiť na tento fenomén. Žiaľ, je to tak, že je to niečo, s čím sa naše akademické prostredie veľmi-veľmi ťažko vyrovnáva, vedie to potom k tomu, že mnohí nadaní, talentovaní, mladí akademici, keď vidia ten marazmus, keď vidia to, ako sa práve táto etická stránka, tá etická samoregulácia akademického prostredia nevie pohnúť z miesta, tak odchádzajú a potom študujú v zahraničí, nevrátia sa, prispievajú svojím talentom tam. Ono to ale súvisí aj s ďalšou vecou, s ktorou máme veľký problém, aj máme mnohých politikov, ktorí svoje záverečné práce získali nečestným spôsobom. Mňa zaujímalo, ako vlastne Trestný zákon rieši túto vec a či sa tam niečo ide meniť. No čuduj sa svete, áno, teda § 283 hovorí o porušovaní autorského práva, sadzba doteraz bola dva roky, novela navrhuje zníženie sadzby na jeden rok. Takže aj tu vidíme, že sa niečo deje opačným smerom.
6. schôdza NR SR - 24. deň - A. dopoludnia
Dátum: 2024-01-26
Poslanec: Prostredník, Ondrej (PS)
Druh vystúpenia: Vystúpenie s faktickou poznámkou

6. Ďakujem, pán predsedajúci. Ďakujem, pán poslanec Hlina, vy ste načreli tak trošku aj do dejín, do vývoja zákonodarstva, spomínali ste Chammurapiho zákonník a potom Mojžišov zákonník a tak tieto staroveké zákonníky vlastne prichádzali ako regulácia bezbrehej pomsty. To bol obrovský pokrok, dovtedy vlastne ľudia brali spravodlivosť do svojich rúk, keď cítili krivdu, tak jednoducho si mysleli, že majú oprávnenie čokoľvek urobiť tomu, kto ich poškodil. No a preto vlastne prichádzali tieto zákonníky. Ten Mojžišov zákonník, vlastne v tej symbolike nachádzame to, že ho povýšil na čosi transcendentné tým, že prichádza ako keby z iného sveta, od transcendentnej bytosti, tak spravodlivosti je čímsi ešte viac záväzným. No a potom prichádza vlastne to, ten, ten Ježišov prístup, keď hovorí, že starým bolo povedané "oko za oko, zub za zub", to je odkaz vlastne na Mojžišov zákonník, a vnáša do toho ten moment odpustenia. No a keď teda máme akoby načrtnutý tento vývoj, tak ja skoro mám dojem, že, že táto reforma Trestného zákonníka sa začína už riadiť nejakými princípmi kráľovstva nebeského, že nám tu prináša nejaké bezbrehé odpúšťanie. Je to tak, že v dejinách, áno, boli pokusy prísť s takýmito nejakými rojčivými prístupmi ku správe spoločnosti, ale tie stroskotali. My naozaj potrebujeme primerané tresty, nechceme mať tento opačný vývoj k tomu, aby ľudia začali brať spravodlivosť do svojich rúk. To je veľmi nebezpečné. (Potlesk.)
6. schôdza NR SR - 20. deň - A. dopoludnia
Dátum: 2024-01-19
Poslanec: Prostredník, Ondrej (PS)
Druh vystúpenia: Vystúpenie s faktickou poznámkou

149. Ďakujem, pán predsedajúci. Pán Čaučík, ďakujem veľmi pekne za vaše vystúpenie. Vy ste sa venovali korupcii, to, čo sa vlastne pripravuje v oblasti korupcie. Veľmi pekne ste preukázali, ako nebezpečné to je, to čo sa chystá a čo sa pretláča týmto skráteným legislatívnym konaním. Ja by som v tomto krátkom vystúpení chcel sa venovať tomu samotnému slovu korupcia. My máme všité, že slovo korupcia znamená úplatok, úplatkárstvo, že tu ide o peniaze. Ale pomôžem si počítačovou terminológiou. Iste sa už každému z vás niekedy stalo, že mu počítať vyhodil hlášku this file is corrupt, tento, tento súbor ale nie je podplatený, uplatený. Vieme, že je to nepoužiteľný súbor. A toto slovo corrupt sa používa preto, lebo, lebo to znamená zmena organizácie informácií v tom súbore, preto je nepoužiteľný. Z latinské corruptio, korupcia, znamená zmenu organizácie, dezorganizácie alebo znamená tiež aj zahnívanie, rozklad a toto musíme mať na pamäti, keď hovoríme o korupcii. Preto používame toto slovo na dávanie a prijímanie úplatkov, lebo tu ide o vážne poškodenie poriadku v spoločnosti, systému a toto ten najvážnejší dôvod, prečo sa musíme venovať korupcii, jej trestaniu a stanoveniu primeraných trestov. Ďakujem.
6. schôdza NR SR - 20. deň - A. dopoludnia
Dátum: 2024-01-19
Poslanec: Prostredník, Ondrej (PS)
Druh vystúpenia: Vystúpenie s faktickou poznámkou

85. Ďakujem, pán predsedajúci. Natália, ďakujem veľmi pekne za tvoje vystúpenie. Viaceré myšlienky ma v ňom zaujali. Hovorila si o tom, ako koalícia robí zlé meno Slovensku, robí, ty si priamo povedala, zlú reklamu Slovensku. Hovorila si o tom, že úroveň spravodlivosti má veľmi dôležitý vplyv na stav spoločnosti. Ale to, čo ma najviac zaujalo, bola tvoja výzva, že potrebujeme stabilizovať legislatívny postup, legislatívny proces, lebo o tom tu teraz hovoríme, o, o zneužívaní skráteného legislatívneho konania. No a k tomu je množstvo odporúčaní, množstvo informácií, ja by som len jedno pripomenul. Je to odporúčanie Benátskej komisie, ktorá je naozaj významnou autoritou v tejto téme. A Benátska komisia hovorí: "Na pozadí vývoja, ktorého svedkom bola Benátska komisia najmä v poslednom desaťročí, je jednoznačne potrebné zabezpečiť, aby väčšiny nezneužívali svoje inak legitímne práva len preto, že vyhrali voľby. Z postavenia vládnucej väčšiny vyplývajú určité povinnosti a obmedzenia. Keď hovoríme o zodpovednosti väčšiny, nemôžeme ignorovať tendenciu, ktorá sa vo volebných procesoch v celej Európe prejavuje nižšou účasťou, ktorej účinky sú ešte silnejšie vo volebných systémoch s volebnými obvodmi. To oslabuje legitimitu tvrdenia väčšiny, že vládne v mene obyvateľstva ako celku. V takomto kontexte je politická väčšina, aj keď vyhrala voľby, s veľkým percentom v ešte väčšej miere povinná zabezpečiť zodpovedné vládnutie." Toto je teda úloha, ktorá stojí pred vládnou koalíciou, ak chce zlepšiť stav demokracie na Slovensku, ako si to vytýčila vo svojom programovom vyhlásení. Ďakujem.
6. schôdza NR SR - 20. deň - A. dopoludnia
Dátum: 2024-01-19
Poslanec: Prostredník, Ondrej (PS)
Druh vystúpenia: Vystúpenie s faktickou poznámkou

37. Ďakujem, pán predsedajúci. Pán poslanec Grendel, vďaka za tú indiánsku múdrosť. Áno, ak vám nejakí nadkritickí počet ľudí povie, že ste opitý, tak sa stiahnite a nerobte tieto veci, lebo škodíte, škodíte nielen sebe ale aj ľuďom okolo. To, že táto koalícia je opitá mocou, včera pripomenul na bratislavskom Námestí Slovenského národného povstania aj predseda Progresívneho Slovenska Michal Šimečka tejto vládnej koalícii. A nadkritickí počet ľudí, ktorí boli na námestí, to potvrdili. Teda je tu veľmi veľa ľudí, ktorí vám hovoria, ste opití mocou. Áno, moc je droga. To nie je nič nové. Moc dokáže ľuďom zatemniť zdravý úsudok. Preto v demokracii majú opozíciu, preto v demokracii sú procesy nastavené tak, aby tu existovala možnosť povedať tým, ktorí sú pri moci, dajte pozor, lebo už vás tá moc opíja a zatemňuje vám mozog. Je tu niekoľko príznakov, ktoré sú pomerne jasné o tom, že táto koalícia je opitá mocou. Podobne ako pri alkohole stúpa sebavedomie, dochádza ku zhadzovaniu politických súperov, ku ich podceňovaniu. Vidíte, že koalícia stráca zmysel pre politickú stratégiu. No a napokon zvyšuje sa agresivita, vulgarizmy, a tak ako to často býva v stave opitosti, dochádza aj ku záchvatom búrlivých monológov. Ďakujem. (Potlesk.)
23. schôdza NR SR - 7.deň - A. dopoludnia
Dátum: 2024-12-04
Poslanec: Pollák, Peter (SLOVENSKO)
Druh vystúpenia: Vystúpenie s faktickou poznámkou

106. Ďakujem pekne za slovo, pán predsedajúci, a ďakujem aj vám, pani poslankyňa, za vašu iniciatívu. Oceňujem naozaj tento návrh zákona, ktorý, samozrejme, podporíme. A je iba dobré, že nastavujete takýmito návrhmi také zrkadlo ministrovi práce, ktorý si myslí, že vyriešením desaťročného sľubu 13. dôchodkov ministerstvo práce už nemá nič na robote. My sme dlžní ako krajina týmto ľuďom v pomoci a ja mám taký pocit, že minister práce Erik Tomáš skôr tým najslab... naj... tých naj... tie najslabšie skupiny obyvateľstva iba terorizuje, napríklad Rómov naozaj chce obrať o to málo, čo majú, o dávku v hmotnej núdzi. No a pri tomto návrhu, ktorý vy navrhujete, ministerstvo práce, samozrejme, mlčí a ničnerobením terorizuje takisto túto skupinu obyvateľov, lebo, ako som povedal, naša krajina je dlžná ľuďom so zdravotným postihnutím. A keď si minister minister Tomáš myslí, že vyriešením 10-ročného sľubu, kde sľubovali v roku 2010 13. dôchodky a teraz v roku 2024, pardon, 14-ročného sľubu, že ministerstvo práce teraz bude iba svietiť a kúriť, tak nech sa preberie čím skôr a nech rieši presne tieto skupiny obyvateľstva, ktoré to potrebujú. Ďakujem veľmi pekne, pani poslankyňa, za vašu iniciatívu, a ako povedal aj Jozef Pročko, náš klub podporí tento návrh. Ďakujem.
23. schôdza NR SR - 7.deň - A. dopoludnia
Dátum: 2024-12-04
Poslanec: Pollák, Peter (SLOVENSKO)
Druh vystúpenia: Vystúpenie s faktickou poznámkou

64. Ďakujem pekne, pán poslanec za tvoju rozpravu. Ja by som sa chcel zastať tejto koalície, lebo však zrušením RTVS, zrušením NAKA iba zlacňujú potraviny. Ty si nevedel? Toto mali na bilbordoch. Toto sľubovali ľuďom a týmto spôsobom sa zlacňujú potraviny na Slovensku. Jediní, ktorí sa pripravili na, na zvyšovanie daní a zvyšovanie cien potravín, sú tí, ktorí nám dnes vládnu. Oni si zvýšili platy, oni si budú vedieť dovoliť langusty a kaviár, ale obyčajný človek, ktorý dnes má problém naozaj si kúpiť tie základné potraviny, bude rátať tie peniaze dovtedy, aby si vedel kúpiť možno, ja neviem, základné potraviny na nedeľný obed. Je to nehoráznosť. Je to nehoráznosť, lebo zrušenie RTVS, zrušenie NAKA na bilbordoch nemali. Nesľubovali ľuďom, že budú vládnuť s tým, že idú urobiť toto. Mne hovorili o tom, že budú zlacňovať potraviny. Aj kvôli tomu ich tá chudoba volila. A tá chudoba sa, bohužiaľ, budúci rok ešte prehĺbi s tým, že keď teraz mali naozaj hlboko do vrecka, tak do budúcej výplaty alebo do budúceho mesiaca si budú musieť požičať. A ja by som sa chcel opýtať, od koho si budú môcť požičať títo ľudia, lebo aj ten ďalší, od ktorého si požičiavali, tak ani ten nebude mať. Vitajte v pekle, milí Slováci! (Potlesk.)
23. schôdza NR SR - 6.deň - B. popoludní
Dátum: 2024-12-03
Poslanec: Pollák, Peter (SLOVENSKO)
Druh vystúpenia: Vystúpenie s faktickou poznámkou

32. Ďakujem pekne za slovo, pán predsedajúci. Zostal som zaskočený, Ondro, hneď pri tom začiatku, keď si začal hovoriť o tom, že akým spôsobom bol tento návrh predkladaný, čo sa o ňom narozprávalo, jednoducho čo Jozef Pročko o tomto zákone hovoril a že ty nemáš motiváciu zaňho hlasovať. Tak som to pochopil. Ja si myslím, že ako politik by nemal pozerať na to, že kto ho prekladá, predkladá návrh zákona, akým spôsobom, ale aký je duch toho zákona, princíp toho zákona a čo prinesie tým ľuďom tento zákon. Že toto mi vysvetli, že prečo si taký vzťahovačný, ak teda Jozef Pročko nejakým svojím spôsobom predkladá tento zákon, ty by si si nemal všímať spôsob, akým ho predkladá, ale konkrétny návrh zákona. A ja verím tomu, že niekde v kútiku duše by si za tento návrh zákona aj zahlasoval, lebo v minulosti si zaňho zahlasoval, tak by ma zaujímalo, prečo teraz nechceš zahlasovať, ale argument, že akým spôsobom bol predkladaný a čo sa o ňom narozprávalo alebo teda čo o ňom Jozef Pročko hovoril, pre mňa argument nie je. Ďakujem ti.
23. schôdza NR SR - 6.deň - B. popoludní
Dátum: 2024-12-03
Poslanec: Pollák, Peter (SLOVENSKO)
Druh vystúpenia: Vystúpenie s faktickou poznámkou

22. Ďakujem za slovo, pán predsedajúci. Jozef, môžu rozprávať o tebe čokoľvek, maj ich úplne na háku. Ja obdivujem naozaj tvoju takú vytrvalosť a tvoju takú energiu pri tom, ako to všetko vysvetľuješ a hovoríš. A, samozrejme, že niektorým sa to nepáči. Mňa naozaj veľmi mrzí, že tu musíme presviedčať časť opozície, možno aj celú opozíciu za to, aby zahlasovali za tento návrh a tak ako si povedal, tento návrh nie je tvoj, je to občianska objednávka a ja neviem, aký pocit budú mať títo opoziční poslanci. Ja sa teraz nebudem obracať na koaličných, lebo však tí za to určite hlasovať nebudú, ale na tých opozičných. Akým spôsobom budú vysvetľovať ľuďom, že nezahlasovali za povinnosť každého politika, aby preukazoval teda za hmotnú zodpovednosť. Som veľmi zvedavý. Jozef, ďakujem ti ešte raz za tvoju energiu, za tvoju chuť jednoducho bojovať proti tomu molochu, ktorý, naozaj ten boj je ťažký, ale ďakujem za ľudí, aký si ty, ktorý je vytrvalý a nebojí sa povedať pravdu, tak ako je. Ďakujem ti, Jozef. A ešte jedna vec, aby si mi vysvetlil naozaj, že či si naozaj tým jehovistom, ako si hovoril a ešte druhú vec, hneď pri prvej rozprave si tam spomínal Karola Kučeru, tenistu, tak aby si to vysvetlil. Ďakujem ti.
23. schôdza NR SR - 6.deň - B. popoludní
Dátum: 2024-12-03
Poslanec: Pollák, Peter (SLOVENSKO)
Druh vystúpenia: Vystúpenie v rozprave

14. Ďakujem za slovo, pán predsedajúci, ďakujem, Igor, za tvoju rozpravu. Áno, hmotná zodpovednosť by mala byť alfou omegou pre každého politika. Hmotná zodpovednosť je objednávka od ľudí. Je to niečo, o čom ľudia jednoducho hovoria smerom k politikom. A my veľmi dobre vieme, že práve štátne zákazky, ale aj štát ako taký je veľmi dobrou dojnou kravou, kde cez rôzne zákazky predražené najlepšie svojim kamarátom sa získavajú čierne peniaze. No a tie čierne peniaze alebo teda to, čo má ísť k ľuďom, tak jednoducho nejde a potom politici typu tejto vládnej koalície musia jednoducho zvyšovať dane. Na to všetko, samozrejme, doplácajú ľudia, aj preto vzniká tento návrh zákona o hmotnej zodpovednosti a tak ako aj predkladateľ tohto návrhu Jozef Pročko povedal, že hmotná zodpovednosť je povinnosť každého jedného politika a ja s tým absolútne súhlasím. Ešte raz chcem vyzvať naozaj jak koaličných, tak aj opozičných poslancov, aby za tento návrh zahlasovali, lebo toto je občianska objednávka. Veľmi pekne ďakujem.
23. schôdza NR SR - 6.deň - A. dopoludnia
Dátum: 2024-12-03
Poslanec: Pollák, Peter (SLOVENSKO)
Druh vystúpenia: Vystúpenie s faktickou poznámkou

12. Ďakujem za slovo. Ďakujem ti, Jožo, za tvoju rozpravu, bolo to naozaj dobré vystúpenie, ako taký diplomat, táto koalícia by ti povedala, že si mal vystúpenie ako taká šťuka. A ja ti naozaj veľmi pekne ďakujem za taký tvoj úprimný boj za spravodlivosť, mnohí možno nebudú súhlasiť s tvojimi vystúpeniami, s tvojimi faktickými počas každého jedného volebného obdobia, bodaj by tých volebných období tvojich tu bolo čo najviac, aby si naozaj tú pravdu povedal všetkým tým, ktorým sa to nepáči, do papule, tak ako ty vieš. A áno, veľmi dobre si vystihol aj také tie udalosti z minulosti, kedy tu bol Mečiar a hovoril si ku konkrétnemu politikovi, však možno sa k tomu ešte vyjadríš a možno mi to povieš osobne, že ku komu, aj keď tuším, že asi ku komu, tak si to tak pekne pospomínal a pospájal, jednoducho že tí ľudia si na to zvykli. Avšak určitá skupina obyvateľstva, ktorá, verím tomu, že aj teba vyzvala k tomu, aby si podával takéto návrhy zákonov o hmotnej zodpovednosti, presne tak ako si aj povedal, že to nie je tvoj výmysel, toto je objednávka ľudí. A ešte jednu vec si tu spomenul, a mne sa to páčilo, že ako si to povedal, že hmotná zodpovednosť by mala byť povinnosťou každého politika. Ja s tebou absolútne súhlasím, Jožo. Ak môžem prezradiť, prečo ty tak často spomínaš možno tú nahrávku Počiatek, tak práve táto nahrávka ťa tak pozvala do tej politiky, aby si to mohol na plné ústa, tak ako ty vieš povedať každému jednému skorumpovanému politikovi tú pravdu, tak ako ty vieš. Niežeby ti vadilo, že oholili tam Fica na tej nahrávke, ale to, že vlastne o čom tá politika v čase Ficových vlád bola. Ďakujem ti ešte raz, Jozef.
23. schôdza NR SR - 2.deň - B. popoludni
Dátum: 2024-11-27
Poslanec: Pollák, Peter (SLOVENSKO)
Druh vystúpenia: Vystúpenie s faktickou poznámkou

104. Ďakujem veľmi pekne za slovo. Celá republika vie, že ide o barter. A skôr by som sa bavil o tom, že čo je barter. Je to forma obchodnej činnosti, pri ktorej je tovar alebo služby vymenený za tovar alebo služby. A mňa naozaj veľmi mrzí, že práve pri tomto barteri bol využitý alebo zneužitý pán poslanec Karas, ktorý nemá dôvod jednoducho podať takýto návrh zákona. Takýto návrh zákona má dôvod podať niekto úplne iný, ktorý predsedá napríklad tejto poslaneckej sále, alebo človek, ktorý má rovnako rentu a doživotnú ochranku. Nemyslím si, že tento návrh je správny a naozaj ma mrzí, že k tomuto sa podujal pán poslanec Karas. Ja ho beriem ako zodpovedného človeka, ako správneho človeka a mňa iba mrzí to, že sa podujal podať takýto návrh.
22. schôdza NR SR - 3.deň - A. dopoludnia
Dátum: 2024-10-24
Poslanec: Pollák, Peter (SLOVENSKO)
Druh vystúpenia: Vystúpenie s faktickou poznámkou

36. Ďakujem pekne. Pozdravujem, pán minister. Áno, som za alebo teda takto, nie som za segregáciu, som za absolútnu integráciu a inklúziu, avšak v škole v Rakúsoch a aj tomu procesu, ktorý pán minister navrhuje, rozumiem. Viem, že ten problém v Rakúsoch je naozaj veľký, vychádza ten podnet pravdepodobne práve od rodičov, ktorí musia svoje deti nosiť ďaleko do vedľajšej dediny alebo mesta, alebo tie deti musia chodiť dva kilometre pešo. To mám, ja som pred chvíľou volal so zástupcami z Rakús a vysvetľovali mi ten problém, zároveň Rakúsy veľmi dobre poznám, ako to tam v tej škole funguje. O to viac budem dbať ako ten projekt, resp. tá škola, ktorú pán minister predstavuje, celý ten proces vzdelávania bude vyzerať. A budem dbať naozaj o to, aby tie deti, ktoré budú chodiť do tejto školy, dostali naozaj dôsledné vzdelanie. Oceňujem aj to, pán minister, tú povinnosť, ktorú zavádzate pre deti zahraničných ľudí, ktorí žijú na Slovensku. Ocenil by som viac, ak by ste tú povinnosť napríklad zaradili aj pre deti zo sociálne znevýhodneného prostredia pre predprimárne vzdelanie o deti od troch rokov, kde v súvislosti aj so včerajšou tlačovkou, kde ste predstavovali národný projekt, ktorý takisto oceňujem a som rád, že ste ochotný načúvať vlastne v tejto téme, avšak rovnosť pre všetkých, ako sa volá národný projekt, ktorý spúšťate, nebude riešiť ten primárny problém vo veci segregovania alebo teda zlého zaraďovania detí do špeciálnych škôl. Ja by som sa potom tejto téme rád venoval v rozprave, do ktorej sa prihlásim ústne. Ďakujem.
19. schôdza NR SR - 12.deň - A. dopoludnia
Dátum: 2024-10-01
Poslanec: Pollák, Peter (SLOVENSKO)
Druh vystúpenia: Vystúpenie s faktickou poznámkou

16. Ďakujem pekne za slovo, pán minister, ja si všímam vašu komunikáciu počas tohto bodu konsolidácie, či je to na tlačovkách, v reláciách, ale aj tu v pléne Národnej rady a príde mi váš spôsob taký direktívny. Vy stojíte na tribúne a takto tomu zbedačenému ľudu hovoríte: "Budete mať zvýšené dane a keď nebudete platiť, tak vám odsekneme ruku!" A na druhej strane sa tu hrajete na nejakého osloboditeľa Slovenska, ale vysvetľujte ľuďom, že vy ste si zvýšili platy a ľuďom ste zvýšili dane. Čakal som naozaj úplne iný typ vystupovania, mnoho ekonómov a expertov na Slovensku sa vyjadrovalo, že nebolo potrebné zvyšovať dane, že stačilo, keby vláda šetrila na sebe. Ľuďom idete brať z peňaženiek aj to posledné, čo mali do výplat, ale sebe nechcete uťahovať opasky. Ľuďom idete naozaj zobrať aj to posledné, ale som zvedavý, ako vysvetlíte ľuďom, od koho si majú požičať do ďalšej výplaty, lebo toto čaká Slovákov a Slovenky na Slovensku. Budú si musieť požičiavať od výplaty do výplaty, lebo toto ste s nimi urobili. A keď vy idete vyčítať opozícii, že jedna strana opozície chce zrušiť 13 dôchodok, druhá chce ponechať, jedna chce zrušiť rodičovský dôchodok, druhá to chce ponechať, pán minister, vy ste si to pomýlili, o tomto sa hádajú vaši koaliční partneri z SNS a z HLAS-u-SD, konkrétne Andrej Danko a Erik Tomáš, ktorí sa naťahujú o tom, že komu zoberú a komu pridajú. A taká čerešnička na torte, dámy a páni zo SMER-u, vy ste po vystúpení ministra tlieskali tomu, že sa na Slovensku budú zvyšovať dane. Tak to vám gratulujem. (Potlesk v sále.)